余季行肯堂
作者：程洵
朝代：宋

paragraphs: 天地有常運，成功須四時。
斂藏苟不至，生養猶浪施。
而況結夏屋，豈伊一人爲。
向非來者賢，俯仰成棄基。
余氏本望族，舊業祖所貽。
流光被累葉，衍也復嗣之。
華堂小荒茀，新築俄翬飛。
老木傲風煙，脩篁拂雲霓。
連峰累奇石，一鏡開清池。
窗閒編簡橫，門外塵鞅希。
封胡幾男子，晨夕相追隨。
步趨朱與張，談笑書與詩。
寧復綺紈習，所期君子歸。
青桐韓家樹，丹桂竇氏枝。
它年定儷美，吾言豈君欺。